प्रणव र मायांकाले जिते ट्रफी 
त्रिभुवन आर्मी क्लबका प्रणव खनालले खुला लन टेनिस प्रतियोगिताको पुरुष एकलमा च्याम्पियन भएका छन् । प्रणवले देवीनगरस्थित कोर्टमा मंगलबार फाइनलमा वरीयताप्राप्त खेलाडी सन्तोष खत्रीलाई ६–२, ६–२ को सोझो सेटमा पराजित गर्दै उपाधि जितेका थिए । 
बुटवल — त्रिभुवन आर्मी क्लबका प्रणव खनालले खुला लन टेनिस प्रतियोगिताको पुरुष एकलमा च्याम्पियन भएका छन् । प्रणवले देवीनगरस्थित कोर्टमा मंगलबार फाइनलमा वरीयताप्राप्त खेलाडी सन्तोष खत्रीलाई ६–२, ६–२ को सोझो सेटमा पराजित गर्दै उपाधि जितेका थिए । उनले ५५ हजार रुपैयाँ र ट्रफी पुरस्कार पाए । उपविजेता सन्तोषले २५ हजार पाएका छन् । जितेन्द्र परियार र प्रदीप खडा तेस्रो भए । दुवैले समान १० हजार पुरस्कार पाए ।महिला एकलमा मायांका राणा च्याम्पियन भइन् । उनले बहिनी माहिकालाई ५–७, ६–३, ६–२ को सेटमा हराइन् । मायांकाले ५५ हजार र माहिकाले २५ हजार रुपैयाँ पुरस्कार जितेका छन् । तेस्रो भएका एनी माथेमा र अभिलाषा विष्टले समान १० हजार पाए । फन डबल्सको उपाधि कमल भण्डारी र अनिल सेन्चुरीको जोडीले जित्यो । उनीहरूले जितेन्द्र परियार र अब्दुल अहमदको जोडीलाई ८–१ को सेटले हराए । भेट्रान ३५ वर्षमाथिको उपाधि कमल भण्डारीले जिते । उनले फाइनलमा रोहित सुनुवारलाई ६–२, ६–० को सेटले हराए । राजु श्रेष्ठ र आत्माराम कार्की तेस्रो भए । ४५ वर्षमाथिको फाइनलमा चन्द्र शाहीले विमल गुरुङलाई ६–०, ७–५ को सेटमा हराए । भेट्रान ५५ वर्षमाथि कृष्ण घले च्याम्पियन भए । उनले कमल थापालाई ६–१ ले पन्छाए ।